EleMelika leZimbabawe Amanyana Ekusunguleni Uhlelo Lokuvimba Ufuba
Uhulumende weMelika usephe oweZimbabwe amadola edlula kancane isigidi yokuusebenzisa emnyakeni wakuqala, evela esikhwameni sePresident’s Emergency Plan for Aids Relief
HARARE — Uhulumende wakwele Melika emanyene lowe Zimbabwe basungule uhlelo lweminyaka emihlanu lokulondoloza ukusabalala kwegciwane elibangela umkhuhlane wofuba kuzisebenzi zesibhedlela okubalisa amadokotela labongikazi. Kunje uhulumende weleMelika usephe uhulumende imali eyedlula kancinyane amadlola ayisigidi ukuba iqale ukusebenza emnyakeni wakuqala ngaphansi kwesikhwama sakhe se President’s Emergency Plan for Aids Relief ( PEPFAR Liqembu labongi abafundela umsebenzi esibhedlela se Harare Central Hospital, ngesikhathi belibazisa uzulu ngengoma ebezimumethe imibiko ekhankasela ukulondolozwa kwabasebenza ezibhedlela kanye laye uzulu, ukwenqabela ukusabalala kwegciwane elibangela umkhuhlane wofuba i TB. Loluhlelo lweminyaka emihlanu,oluphawulwe okusemthethweni emkhosini owenzelwe eweteleni ye Rainbow Towers ngoLwesihlanu, luzaqhutshwa ngabe Centers for Disease Control kusikhwama se PEPFAR besebenzelana labe Biomedical Research and Training Institute ( BRTI ) labenhlanganiso ye International Union Against Tubercolosis and Lung Disease eyaziwa ngelokuthi the UNION. Lokhu ngokwakuqala ukuqakathekisa abasebenza esibhedlela, ababikwa besengozini ephindiweyo ekubambeni limkhuhlane, okumele balondolozwe labo njengaye wonke umuntu. Ingcwethi kwezempilakahle zibika ukuba bukhona ubufakazi obuveza ukuba liqhubeka liqansa inani labathola leligciwane elibangela umkhuhlane wofuba, selisanda lakuloluhlangothi, kulabo abasebenza ukulondoloza izigulane ( Health Care Workers ). Kumazwi akhe afundwe ngophethe uhlangothi lokwenqabela ukuthelelwa kwegciwane ebantwaneni livelela kubonina, u Dr Angela Mushavi, unobhala jikelele kugatsha lwezempilakahle lokulondolozwa kwabantwana, u Brigadier General, Dr Gerald Gwinji, utshele abaze emkhosini lo ukuba kumqoka ukubanakekela abasebenza ezibhedlela laba, isikhathi esinengi bezibona ingani bona abahlaselwa yimikhuhlane minye ehlaselwa abaza esibhedlela okubalisa owofuba. Osebenza phansi koluhlelo lwe HATIPP – Zimbabwe ( Technical Advisor, HATIPP – ZIM ), uNkosazana Alethea Mashamba uthi kungalesi sizatho ke ohulumende ababili laba bekubone kufanele baqhube uhlelo lwaloluhlobo lokundoloza impilo yabasebenza ezibhedlela, ukubavikela kumkhuhlane wofuba ngoba kuyibo abahlala bebonana lezigulane sikhathi sonke, okusuka kubabeke engozini ephindiweyo. UMashamba uthi kumele kube lendlela kanye lemithetho esetshenziswayo. EleZimbabwe ngelinye lamazwe amatshumi lane alenani eliphezulu elabantu abahlaselwa ngumkhuhlane wofuba emhlabeni jikelele. Ingcwethi kwezempilakahle zithi lesi simo siyingozi ephindiweyo kwabanakekela lezi zigulane ezibhedlela. Lezi ngcwethi zithi kulula ukuba bathole igcikwane leli ngesikhathi beqhuba umsebenzi wabo. Zithi njalo kuqakathekile ukudinga indlela zokubavimba ekuthini balithole leligciwane elibangela ufuba. Ingcwethi zithi njalo kulobudlelwano obukhona phakathi kwamagciwane, okubalisa ele HIV lelibangela umkhuhlane wofuba. Lokhu kubikwa kubangele ukuba abezempilakahle bethi ngokunye osekubangele ukuqansa kwenani labalahlekelwa yimpilo ngoba esehlaselwa yikho kokubili ogulayo. Abafundela umsebenzi wokuba ngabongi bebcula ingoma ethi balomsebenzi omkhulu abasebenza ezibhedlela owokulondoloza izigulane. Kungakho abamelanga bakhohlakale lapho kuqhutshwa inhlelo zezempilakahle okubalisa olokwenqabela ukusabalala kwegciwane elibangela umkhuhlane wofuba.